คลังเล็งก่อหนี้แตะ48%จีดีพี
คลังเร่งกู้เงินดันเศรษฐกิจ ตั้งเป้าปี 2559 สัดส่วนหนี้สาธารณะแตะ 48.3% ของจีดีพี
8 ธ.ค. 2558

คลังเร่งกู้เงินดันเศรษฐกิจ ตั้งเป้าปี 2559 สัดส่วนหนี้สาธารณะแตะ 48.3% ของจีดีพี
รายงานจากกระทรวงการคลัง เปิดเผยว่า แผนการบริหารหนี้สาธารณะปีงบประมาณ 2559 จะประกอบด้วย 3 แผนย่อย วงเงิน 1.59 ล้านล้านบาท เพิ่มขึ้นจากปี 2558 อยู่ที่ 1.46 ล้านล้านบาท ประกอบด้วย แผนการก่อหนี้ใหม่ วงเงิน 5.63 แสนล้านบาท แผนการปรับโครงสร้างหนี้ 9.04 แสนล้านบาท และแผนการบริหารความเสี่ยงวงเงิน 1.23 แสนล้านบาท ขณะที่แผนการบริหารหนี้รัฐวิสาหกิจที่ไม่ต้องขออนุมัติจากคณะรัฐมนตรี (ครม.) มี 1.04 แสนล้านบาท และหน่วยงานของรัฐอื่นที่ไม่ต้องขออนุมัติอีก 3.16 หมื่นล้านบาท
ทั้งนี้ กระทรวงการคลังมีเป้าหมายการบริหารหนี้สาธารณะปี 2559 ให้ไม่เกิน 48.3% ของผลิตภัณฑ์มวลรวมในประเทศ (จีดีพี) เพิ่มขึ้นจากปีงบประมาณ 2558 อยู่ที่ 42.99% มีภาระหนี้ต่องบประมาณไม่เกิน 7.4% และสัดส่วนหนี้ต่างประเทศต่อรายได้จากการส่งออกสินค้าและบริการไม่เกิน 0.28% จากกรอบความยั่งยืนที่ 60% 15% และ 9% ตามลำดับ
สำหรับผลการกู้เงินและการค้ำประกันในปีงบประมาณ 2558 ตามแผนการบริหารหนี้สาธารณะวงเงิน 1.465 ล้านล้านบาท ปรากฏว่าสามารถลดยอดหนี้คงค้างได้ 98,363 ล้านบาท ประหยัดดอกเบี้ยได้ 2,684 ล้านบาท หลังจากดำเนินการได้ตามแผนมีการใช้เงินรวม 1.295 ล้านล้านบาท คิดเป็น 88.43% ของแผน
ขณะที่ยอดหนี้คงค้าง ณ วันที่ 30 ก.ย. 2558 มีจำนวน 5.78 ล้านล้านบาท เทียบกับ 5.64 ล้านล้านบาท ณ สิ้นปีงบประมาณ 2557 แยกเป็นหนี้ต่างประเทศ 360,283 ล้านบาท และหนี้ในประเทศ 5.783 ล้านบาท อย่างไรก็ตาม การจัดการเงินกู้ตามแผนดังกล่าว ทำให้รัฐบาลมีเงินเพียงพอต่อการใช้จ่ายในการบริหารประเทศ รวมทั้งรัฐวิสาหกิจยังสามารถดำเนินโครงการและแผนงานลงทุนได้อย่างต่อเนื่อง เช่น โครงการรถไฟฟ้าสายสีม่วง โครงการรถไฟฟ้าสายสีน้ำเงิน โครงการรถไฟฟ้าสายสีเขียว เป็นต้น